Fælles holdning (EF) nr. 6/2001

fastlagt af Rådet den 19. december 2000

med henblik på vedtagelse af Europa-Parlamentets og Rådets direktiv 2000/.../EF af ... om ændring af Rådets direktiv 79/373/EØF om handel med foderblandinger og om ophævelse af Kommissionens direktiv 91/357/EØF

(2001/C 36/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152, stk. 4, litra b),

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

efter proceduren i traktatens artikel 251(4), og

ud fra følgende betragtninger:

(1) Ved Rådets direktiv 79/373/EØF(5) er der fastsat regler for handel med foderblandinger i Fællesskabet.

(2) For så vidt angår mærkning tager direktiv 79/373/EØF sigte på objektivt og så præcist som muligt at oplyse landbrugerne om foderblandingers sammensætning og brug.

(3) Ifølge direktiv 79/373/EØF har der hidtil for foderstoffer til produktionsdyr kunnet anvendes en smidig mærkningsordning begrænset til angivelse af fodermidlerne uden oplysning om deres mængde og med mulighed for fortsat at angive fodermiddelkategorier i stedet for fodermidlerne selv.

(4) BSE-krisen (bovin spongiform encephalopati) og den nylige dioxinkrise har dog vist, at de nuværende bestemmelser er utilstrækkelige, og at mere detaljerede, både kvalitativt og kvantitativt, oplysninger om sammensætningen af foderblandinger bestemt til produktionsdyr er påkrævet.

(5) Detaljerede kvantitative oplysninger om sammensætningen kan medvirke til at sikre tilbagesporingen af potentielt kontaminerede fodermidler til bestemte partier, hvilket vil gavne folkesundheden og forhindre spild af produkter, som ikke udgør en signifikant risiko for folkesundheden.

(6) Der bør derfor på dette stadium indføres obligatorisk angivelse pr. vægtprocentinterval af alle fodermidler, som indgår i foderblandinger bestemt til produktionsdyr.

(7) Af praktiske grunde bør oplysningerne om, hvilke fodermidler der indgår i foderblandinger bestemt til brugsdyr, kunne anføres på en særskilt etiket eller i et følgedokument.

(8) Angivelsen af, hvilke fodermidler der indgår i foderstoffer, udgør i visse tilfælde en vigtig oplysning for opdrætterne. Derfor bør den ansvarlige for mærkningen efter individuel anmodning fra opdrætteren fremlægge en detaljeret liste i vægtprocent over alle de anvendte fodermidler.

(9) Det er ligeledes vigtigt, at foderblandingsfabrikanten kan vælge frivilligt at fremlægge den detaljerede liste i vægtprocent over alle de anvendte fodermidler.

(10) Det er desuden vigtigt, at oplysningernes nøjagtighed kan verificeres officielt på alle omsætningstrin. De kompetente myndigheder bør i overensstemmelse med Rådets direktiv 95/53/EF af 25. oktober 1995 om principperne for tilrettelæggelse af offentlig kontrol på foderstofområdet(6) kontrollere rigtigheden af oplysningerne i mærkningen af foderblandinger, og med henblik på at sikre disse kontrollers effektivitet skal foderblandingsfabrikanterne stille ethvert dokument vedrørende sammensætningen af foderblandinger, der skal bringes i omsætning, til rådighed for de kompetente myndigheder.

(11) Der bør ligeledes fastsættes særlige bestemmelser for mærkningen af foderblandinger til selskabsdyr under hensyn til disse foderblandingers særlige karakter.

(12) Da det i fremtiden ikke vil være muligt at angive fodermiddelkategorier i stedet for fodermidlerne selv, når der er tale om foderblandinger bestemt til produktionsdyr, bør Kommissionens direktiv 91/357/EØF af 13. juni 1991 om fastsættelse af de fodermiddelkategorier, der kan anvendes i forbindelse med mærkning af foderblandinger til andre dyr end selskabsdyr(7) ophæves -

UDSTEDT FØLGENDE DIREKTIV:

Artikel 1

I direktiv 79/373/EØF foretages følgende ændringer:

1) Artikel 5, stk. 1, ændres således:

a) Litra j) affattes således:

"j) varepartiets referencenummer".

b) Følgende litra tilføjes:

"l) for andre foderblandinger end foderblandinger bestemt til selskabsdyr: mærkningen 'Listen over de fodermidler, der indgår i denne foderblanding, angivet i vægtprocent kan fås ved henvendelse til: ...'

(angivelse af navn eller firmanavn, adresse eller hjemsted og telefonnummer på den ansvarlige for de i dette stykke omhandlede oplysninger).

Foderblandingsfabrikanten skal på anmodning af en kunde oplyse denne om procentdelen af hvert fodermiddel, der indgår i den pågældende foderblanding."

2) Artikel 5, stk. 3, ændres således:

a) Litra c) udgår.

b) Litra g) affattes således:

"g) for foderblandinger: deklaration af iblandingsprocenten for hvert af de fodermidler, de indeholder".

3) Artikel 5, stk. 5, litra d), affattes således:

"d) datoen for mindste holdbarhed, nettomængden, varepartiets referencenummer samt godkendelses- eller registreringsnummeret kan anføres uden for det felt, der er forbeholdt de i stk. 1 nævnte oplysninger; i så fald skal det på de steder, der er beregnet til de pågældende oplysninger, anføres, hvor de findes."

4) Artikel 5c affattes således:

"Artikel 5c

1. Når der findes en deklaration af fodermidlerne, skal alle de fodermidler, der indgår i foderblandingen, nævnes ved deres artsbetegnelse.

2. Fodermidlerne anføres efter følgende regler:

a) foderblandinger til andre dyr end selskabsdyr:

i) anførelse af fodermidlerne ved angivelse af mængden i foderblandingen i rækkefølge efter faldende vægt ifølge de intervaller, der er fastsat i del C i bilaget, eller

ii) når artikel 5, stk. 3, litra g), anvendes, anførelse af fodermidlerne i rækkefølge efter den faldende vægt

b) foderblandinger til selskabsdyr: anførelse af fodermidlerne enten ved angivelse af mængden eller i rækkefølge efter faldende vægt.

3. Er der tale om foderblandinger til selskabsdyr, kan angivelsen af fodermidlets artsbetegnelse erstattes med navnet på den kategori, fodermidlet tilhører ifølge de kategorier omfattende flere fodermidler, som er opstillet i henhold til artikel 10, litra a).

Anvendes den ene af disse to former for angivelse, er anvendelse af den anden udelukket, medmindre et af de anvendte fodermidler ikke tilhører nogen af de kategorier, der er fastlagt. I så fald anføres fodermidlet med artsbetegnelsen i rækkefølge efter faldende vægt i forhold til kategorierne.

4. I mærkningen af foderblandinger til selskabsdyr kan tilstedeværelsen eller det ringe indhold af et eller flere anvendte fodermidler, som er af væsentlig betydning for foderblandingers egenskaber, desuden fremhæves ved en særlig angivelse. I så fald anføres minimums- eller maksimumsindholdet af det eller de pågældende fodermidler udtrykt i vægtprocent klart, enten sammen med angivelsen af dette eller disse fodermidler eller i listen over anvendte fodermidler eller ved anførelse af det eller de pågældende fodermidler med vægtprocent under den tilsvarende fodermiddelkategori."

5) I artikel 12 tilføjes følgende stykke:"Medlemsstaterne foreskriver, at foderblandingsfabrikanterne efter anmodning skal stille ethvert dokument vedrørende sammensætningen af foderblandinger, som skal bringes i omsætning, til rådighed for de myndigheder, der har til opgave at udføre de offentlige kontroller, således at rigtigheden af oplysningerne i mærkningen kan verificeres."

6) Følgende artikel tilføjes:

"Artikel 15a

Senest den...(8) forelægger Kommissionen på grundlag af medlemsstaternes oplysninger Europa-Parlamentet og Rådet en rapport om gennemførelsen af den ordning, der er indført ved artikel 5, stk. 1, litra j) og l), stk. 3, litra g), og stk. 5, litra d), samt artikel 5c og artikel 12, stk. 2, navnlig hvad angår angivelse i mærkningen af foderblandinger af mængden i vægtprocent af fodermidler, ledsaget af eventuelle forslag til forbedring af disse bestemmelser."

7) I bilaget tilføjes teksten i bilaget til dette direktiv.

Artikel 2

Direktiv 91/357/EØF ophæves fra den ...(9).

Artikel 3

1. Medlemsstaterne vedtager og offentliggør senest den ...(10) de nødvendige love og administrative bestemmelser for at efterkomme dette direktiv. De underretter straks Kommissionen herom.

De anvender disse love og administrative bestemmelser fra den ...(11).

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i ...

På Europa-Parlamentets vegne

...

Formand

På Rådets vegne

...

Formand

(1) EFT ...

(2) EFT C 140 af 18.5.2000, s. 12.

(3) EFT ...

(4) Europa-Parlamentets udtalelse af 4.10.2000 (endnu ikke offentliggjort i EFT), Rådets fælles holdning af 19.12.2000 og Europa-Parlamentets afgørelse af ... (endnu ikke offentliggjort i EFT).

(5) EFT L 86 af 6.4.1979, s. 30. Direktivet er senest ændret ved direktiv 2000/16/EF (EFT L 105 af 3.5.2000, s. 36).

(6) EFT L 265 af 8.11.1995, s. 17. Direktivet er ændret ved direktiv 1999/20/EF (EFT L 80 af 25.3.1999, s. 20).

(7) EFT L 193 af 17.7.1991, s. 34. Direktivet er senest ændret ved direktiv 98/67/EF (EFT L 261 af 24.9.1998, s. 10).

(8) Fire år og otte måneder efter dette direktivs ikrafttræden.

(9) 20 måneder efter dette direktivs ikrafttræden..

(10) 12 måneder efter dette direktivs ikrafttræden.

(11) 20 måneder efter dette direktivs ikrafttræden.

BILAG

"DEL C

(som omtalt i artikel 5c)

Deklaration af fodermidler, som indgår i foderblandinger til andre dyr end selskabsdyr

>TABELPOSITION>

Eksempler på deklaration:

> 30 %

Byg

> 15-30 %

Sojabønner

Hvede

> 5-15 %

Havre

Ekstraherede roesnitter

Roemelasse

2-5 %

Vegetabilsk olie

Calciumcarbonat

Vitaminer (forudblandede)

Sporstoffer (forudblandede)

< 2 %

Magnesiumoxid

Monocalciumfosfat."

RÅDETS BEGRUNDELSE

I. INDLEDNING

1. Kommissionen forelagde den 10. januar 2000 et forslag til Europa-Parlamentets og Rådets direktiv baseret på traktatens artikel 152, stk. 4, om ændring af direktiv 79/373/EØF om handel med foderblandinger.

2. Da Europa-Parlamentet har afgivet udtalelse under førstebehandlingen den 4. oktober 2000, fastlagde Rådet, efter at have hørt Det Økonomiske og Sociale Udvalg og Regionsudvalget, sin fælles holdning på samlingen den 19. december 2000 i overensstemmelse med proceduren i traktatens artikel 251.

II. MÅL

3. Formålet med forslaget er at styrke fællesskabslovgivningen om mærkning af foderblandinger for derved at få rådighed over et mere omfattende oplysningsmateriale, så der kan gribes ind for at opnå en bedre beskyttelse af folkesundheden. Forslaget indebærer i den forbindelse en obligatorisk deklaration af alle fodermidler og mængden heraf i foderblandinger til brugsdyr. Et sådant oplysningsmateriale vil i henhold til Kommissionen gøre det lettere at spore fodermidlerne og finde frem til de potentielt kontaminerede.

III. FÆLLES HOLDNING

A. GENERELLE BEMÆRKNINGER

Rådet går ind for den indfaldsvinkel og det mål, som Kommissionen har foreslået, og som Europa-Parlamentet støtter, men har under udarbejdelsen af den fælles holdning fundet det nødvendigt at foretage en række - såvel substansmæssige som redaktionelle - ændringer i det foreslåede direktiv.

Rådets hovedsigte med disse ændringer har været:

- at gøre direktivteksten mere præcis og kohærent og således tilføre den større juridisk klarhed

- at tydeliggøre rækkevidden af visse bestemmelser.

B. SPECIFIKKE BEMÆRKNINGER

1. De vigtigste ændringer af Kommissionens forslag

De vigtigste ændringer vedrører bestemmelserne om de detaljerede kvantitative oplysninger, som fabrikanterne skal afgive om sammensætningen af foderblandinger til brugsdyr.

Rådet har på dette punkt ikke ønsket at følge Kommissionen fuldstændigt ved at pålægge fabrikanten at angive de nøjagtige mængder fodermidler, der indgår i foderblandinger. Det finder det af såvel praktiske som tekniske grunde urealistisk at stille et sådant generelt krav og har derfor som løsning valgt en deklaration, som også skal være obligatorisk, men som angiver de fodermidler, der er indeholdt i foderblandingerne, i vægtprocent efter faldende vægt inden for et bestemt interval (jf. artikel 1, nr. 4, og bilaget til den fælles holdning).

Den fælles holdning fastsætter dog, at foderblandingsfabrikanten på individuel anmodning fra en kunde skal udlevere en detaljeret liste i vægtprocent over alle de ingredienser, der indgår i den pågældende foderblanding (jf. artikel 1, nr. 1).

Denne løsning forhindrer i øvrigt ikke foderblandingsfabrikanten i frivilligt at udlevere den detaljerede liste i vægtprocent over ingredienserne (jf. ændringen af artikel 5, stk. 3, litra g), der er foretaget ved artikel 1, nr. 3, i den fælles holdning).

2. Rådets holdning til Europa-Parlamentets ændringer

a) Ændringer, der er blevet helt eller delvis medtaget i den fælles holdning

Ændring 1, 3 og 4 er blevet accepteret og indarbejdet i henholdsvis betragtning 10 og artikel 1, nr. 3 og 5, i den fælles holdning. Der er dog foretaget en lettere redaktionel tilpasning af ændring 1 og 4.

b) Ændringer, der ikke er medtaget i den fælles holdning

Rådet har ikke medtaget ændring 2 og 5 og har dermed afstemt sin holdning med Kommissionens.

Det fandt således,

- for så vidt angår ændring 2, at der, opgavens omfang taget i betragtning, burde gives Kommissionen den nødvendige tid til opstille en positivliste over tilladte fodermidler i foderblandinger

- for så vidt angår ændring 5, at der er for kort tid mellem den dato, som Europa-Parlamentet har foreslået, og det fremtidige direktivs anvendelsesdato.

IV. GENEREL KONKLUSION

Rådet finder, at den fælles holdning med de ovenfor anførte ændringer er en afbalanceret løsning, som, samtidig med at den i stor udstrækning tager hensyn til Europa-Parlamentets førstebehandlingsudtalelse, indfrier brugernes forventninger om gennemsigtighed såvel som fabrikanternes og kontrolmyndighedernes forventninger om enkelhed og effektivitet, og at den således er velegnet til at opfylde Kommissionens målsætning.